Imtella' Marzu 30, 2021 Rapport: Keith Demicoli Il-Bank of Valletta rrapporta li fl-2020 għamel qligħ qabel it-taxxa ta' ftit aktar minn ħmistax-il miljun ewro, b'kuntrast ta' qligħ ta' kważi disgħin miljun Ewro fis-sena ta' qabel. Il-bank ħabbar li mhux se jqassam dividends lill-azzjonisti. Fl-2020, il-grupp Bank of Valletta għamel qligħ ta' €15.2 miljuni, €74 miljun inqas mill-2019. Waqt il-preżentazzjoni tar-riżultati finanzjarji għas-sena li għaddiet, il-Kap Eżekuttiv tal-BOV, Rick Hunkin qal li l-s-sena l-oħra kienet diffiċli u mqallba ħafna għall-bank u għal ħafna mill-klijenti tiegħu. L-akbar impatt fuq il-qligħ kien ġej minn €38 miljuni fil-proviżjonijiet ta' kreditu b'ħafna spejjeż attribwiti għall-pandemija, kważi €40 miljun fi spejjeż fuq self mhux mifdi u kważi €16-il miljun oħra f'investiment li l-bank għamel fuq il-programm ta' trasformazzjoni tiegħu. Fir-rigward tad-dħul, il-bank rnexxilu jdawwar €146.8 miljun mill-imgħax, kważi sitt miljuni inqas mill-2019. Skont ir-rendikont ippreżentat, fl-2020 l-assi tal-grupp BOV żdiedu b'ħamsa fil-mija u issa jlaħħqu kważi €13-il biljun ewro waqt li d-depożiti tal-klijenti żdiedu b'6% jew €642 miljun għal total ta' €11.3 biljuni. Mill-banda l-oħra, is-self żdied b'6.6% jew €296 miljun għal total ta' €4.7 biljuni. It-tmexxija tal-bank qalet li fuq rakkomandazzjoni tar-regolaturi, il-bord ħa d-deċiżjoni responsabbli li ma jqassamx dividends lill-azzjonisti għal 2020. Mistoqsi dwar il-corresponding banking fid-dollaru Amerikan, is-Sur Hunkin qal li minn għada l-BOV se jibda joffri dawn it-tip ta' servizzi permezz ta' Western Union waqt li għadu għaddej b'taħditiet mal-bank internazzjonali Raiffeisin li kellu jispiċċa fl-aħħar ta' Diċembru li għadda, iżda issa reġa ġedded ir-relazzjoni mal-BOV sal-aħħar ta' Mejju. Intqal li l-bank qed jikkunsidra soluzzjonijiet alternattivi biex jiddiversifika il-mezzi disponibbli għall-ħlas fid-dollaru Amerikan.